b'\n_START_ARTICLE_\nDer ingen skulle tru at nokon kunne bu\n_START_PARAGRAPH_\nDer ingen skulle tru at nokon kunne bu er en norsk dokumentarserie som har g\xc3\xa5tt p\xc3\xa5 NRK1 siden 2002. Den har ogs\xc3\xa5 g\xc3\xa5tt i SVT. Programmet ble i perioden 2002\xe2\x80\x932014 ledet av Oddgeir Bruaset. I 2014 overtok Arve Uglum som programleder. Serien blir produsert av NRK Sogn og Fjordane_NEWLINE_F\xc3\xb8rste episode ble sendt 8. desember 2002. Serien fikk Gullruten 2008 i klassen beste magasin- eller livsstilsprogram.\n_START_SECTION_\nSeriens tema og handling\n_START_PARAGRAPH_\n\xc2\xabVi bur opp\xc3\xa5 ein plass der som ingen skulle tru at nokon kunne bu\xc2\xbb, heter det i sangen om Anne Knudsdotter. F\xc3\xb8r var det mange som levde slik, n\xc3\xa5 er det bare noen f\xc3\xa5. Fremdeles finnes det mennesker som har sl\xc3\xa5tt seg ned milevis utenfor allfarveien \xe2\x80\x93 p\xc3\xa5 et skj\xc3\xa6r i havet, p\xc3\xa5 en fjellhylle eller i en veil\xc3\xb8s avkrok langt ute i villmarken. \xe2\x80\x93 Alle har en spennende historie \xc3\xa5 fortelle, sier programlederen Oddgeir Bruaset._NEWLINE_I denne serien m\xc3\xb8ter vi noen av disse menneskene som bor slik de gj\xc3\xb8r, ikke fordi de m\xc3\xa5, men fordi de vil. De gj\xc3\xb8r det fordi de mener at de f\xc3\xa5r mer ut av livet ved \xc3\xa5 leve p\xc3\xa5 en fredelig plett i enkle k\xc3\xa5r enn \xc3\xa5 stresse i en bygate i kamp med klokka._NEWLINE_- M\xc3\xa5let med serien var \xc3\xa5 gi et innblikk i hvordan livet til disse menneskene arter seg, hvilke tanker de gj\xc3\xb8r seg og hvilke holdninger de har._NEWLINE_I serien ble vi blant annet n\xc3\xa6rmere kjent med en eneboer ved en fjord p\xc3\xa5 Finnmarkskysten, en ung jente fra Kina som lever ved en fjordarm i Nordland, en kvinne fra Tyskland som har restaurert et gammelt, forfallent g\xc3\xa5rdstun lengst nord i \xc3\x98sterdalen, et par konel\xc3\xb8se geiteb\xc3\xb8nder i en fjellgrend i Hordaland, et gammelt ektepar som er de siste fastboende p\xc3\xa5 \xc3\xb8yene utenfor Oslo havn, og en ung samekvinne som sammen med foreldrene lever mange mil unna n\xc3\xa6rmeste nabo p\xc3\xa5 Finnmarksvidda.'